การควบคุมภายใน

ความเห็นของคณะกรรมการบริษัท

 เกี่ยวกับความพอเพียงและความเหมาะสมของระบบการควบคุมภายใน

บริษัท โรงพยาบาลกรุงธน จำกัด (มหาชน) ได้ให้ความสำคัญต่อการควบคุมภายในอย่างต่อเนื่อง
โดยคณะกรรมการบริษัทฯ มีการทบทวนนโยบายต่างๆ และได้มอบหมายให้คณะกรรมการตรวจสอบ
สอบทานการประเมินระบบการควบคุมภายใน
เพื่อมุ่งเน้นให้ระบบการควบคุมภายในมีความเพียงพอและเหมาะสมกับการดำเนินธุรกิจ
และมีประสิทธิผลประสิทธิภาพในการดำเนินงาน รวมทั้งการใช้ทรัพยากร การดูแลรักษาทรัพย์สิน
การป้องกัน หรือลดความผิดพลาด ความเสียหาย การรั่วไหล การสิ้นเปลืองหรือการทุจริต
ระบบบัญชีและรายงานทางการเงินมีความถูกต้องเชื่อถือได้ รวมทั้งการปฏิบัติตามกฎหมาย ระเบียบ
ข้อบังคับที่เกี่ยวข้องกับการดำเนินธุรกิจของบริษัทฯ

ในปีที่ผ่านมา บริษัทฯ
ได้ประเมินการควบคุมภายในและคณะกรรมการตรวจสอบได้สอบทานการประเมินการควบคุมภายใน
โดยมีสาระสำคัญดังนี้

1. องค์กรและสภาพแวดล้อม

ผู้บริหารและบุคลากรมีทัศนคติที่ดีและเอื้อต่อการควบคุมภายใน
ผู้บริหารให้ความสำคัญกับการมีศีลธรรม จรรยาบรรณและความซื่อสัตย์
และมีการพิจารณาดำเนินการตามควรแก่กรณี ถ้าพบว่าบุคลากรประพฤติปฏิบัติที่ไม่เหมาะสม
การยอมรับความรู้ความสามารถของผู้ปฏิบัติงาน
การรับทราบข้อมูลและการวินิจฉัยสิ่งที่ตรวจพบหรือสิ่งที่ต้องตรวจสอบ
ปรัชญาและรูปแบบการทำงานของผู้บริหารเหมาะสมต่อการพัฒนาการควบคุมภายในและดำรงไว้ซึ่งการควบคุมภายในที่มีประสิทธิผล
โครงสร้างองค์กร การมอบอำนาจหน้าที่ความรับผิดชอบและจำนวนผู้ปฏิบัติงาน
เหมาะสมกับงานที่ปฏิบัติ
นโยบายและการปฏิบัติด้านบุคลากรเหมาะสมในการจูงใจและสนับสนุนผู้ปฏิบัติงาน

สภาพแวดล้อมของการควบคุมของบริษัทฯ ภาพรวมมีความเหมาะสม
และมีส่วนทำให้การควบคุมภายในเพียงพอ มีประสิทธิผล เช่น

-   บริษัทฯ ได้จัดโครงสร้างขององค์กรและสายงานบังคับบัญชาที่ชัดเจนและเหมาะสม
    มีการมอบอำนาจหน้าที่และความรับผิดชอบเป็นลายลักษณ์อักษร พนักงานทุกคนทราบถึงบทบาท
    อำนาจ หน้าที่ และความรับผิดชอบ รวมทั้งตระหนักถึงหน้าที่ความรับผิดชอบของตน

-   บริษัทฯ ได้วิเคราะห์พื้นฐานความรู้ทางการศึกษา ทักษะที่จำเป็นในการปฏิบัติงาน
    และประเมินความรู้ความชำนาญในการปฏิบัติงาน เพื่อให้บุคลากรมีความรู้ ทักษะ
    และความสามารถใน การปฏิบัติงานที่ได้รับมอบหมาย และตามคำบรรยายลักษณะงาน (Job
    description) แต่ละตำแหน่ง

-   บริษัทฯ กำหนดนโยบายและวิธีบริหารทรัพยากรบุคคลไว้เป็นลายลักษณ์อักษร เช่น การคัดเลือก
    การฝึกอบรม การจ่ายผลประโยชน์ตอบแทน เป็นต้น

-   บริษัทฯ
    ได้กำหนดนโยบายและระเบียบปฏิบัติเป็นลายลักษณ์อักษรเกี่ยวกับความซื่อสัตย์และจริยธรรม
    โดยกำหนดนโยบายด้านการกำกับดูแลกิจการที่ดีตามหลักมาตรฐานสากล

-   ผู้บริหารมีรูปแบบในการทำงานที่ดี เช่น มีการสนับสนุนการปฏิบัติหน้าที่เกี่ยวกับการบัญชี
    ระบบการจัดการสารสนเทศ ทรัพยากรบุคคล การติดตามประเมินผล
    การตรวจสอบภายในและการตรวจสอบภายนอก

-   ในปีที่ผ่านมา
    ฝ่ายตรวจสอบภายในได้สอบทานการปฏิบัติงานที่เป็นไปตามกฎระเบียบข้อบังคับของ บริษัทฯ
    ตามแผนการตรวจสอบประจำปี ซึ่งผลการสอบทานในภาพรวมมีการควบคุมภายในที่เพียงพอ

2. การบริหารความเสี่ยง

บริษัทฯ
มีการบริหารองค์กรโดยการนำแนวทางพัฒนาคุณภาพของสถาบันพัฒนาและรับรองคุณภาพโรงพยาบาล
(พ.ร.พ.) มาปฏิบัติ ซึ่งมีการวิเคราะห์ความเสี่ยงและการบริหารความเสี่ยงที่เหมาะสม
มีกลไกที่ชี้ให้เห็นถึงความเสี่ยงที่เกิดจากการเปลี่ยนแปลง

บริษัทฯ มีการกำหนดนโยบายการบริหารความเสี่ยงองค์กร โดยมีคณะกรรมการบริหารความเสี่ยง
ทำหน้าที่กำกับดูแลและกำหนดกรอบความเสี่ยงเพื่อการบริหารจัดการในภาพรวมองค์กรโดยมีคณะกรรมการจัดการคณะต่าง
ๆ บริหารความเสี่ยงงานที่อยู่ในความรับผิดชอบตามกรอบแนวทางที่กำหนด ทั้งนี้
ครอบคลุมความเสี่ยงทางการบริหาร การเงิน การประกอบธุรกิจ การปฏิบัติการ
การบริหารและการจัดการ ความปลอดภัย อาชีวอนามัย และสิ่งแวดล้อม และความเสี่ยงสำคัญอื่นๆ
ที่เกี่ยวเนื่องกับการประกอบธุรกิจของบริษัทฯ

บริษัทฯ
มีการกำหนดวัตถุประสงค์ขององค์กรที่ชัดเจนครอบคลุมสิ่งที่องค์กรต้องการบรรลุวัตถุประสงค์ระดับกิจกรรมเกี่ยวข้องกับกระบวนการทำงานที่สำคัญขององค์กร
และสอดคล้องเชื่อมโยงกับวัตถุประสงค์และแผนยุทธศาสตร์ขององค์กร
ผู้บริหารมีการระบุความเสี่ยงในระดับองค์กร และครอบคลุมในทุกระดับกิจกรรมที่สำคัญ

3. การควบคุมการปฏิบัติงานของฝ่ายบริหาร

บริษัทมีนโยบายและวิธีปฏิบัติงานที่ทำให้มั่นใจว่า
เมื่อนำไปปฏิบัติแล้วจะเกิดผลสำเร็จตามที่ฝ่ายบริหารกำหนดไว้
กิจกรรมเพื่อการควบคุมจะชี้ให้ผู้ปฏิบัติงานเห็นความเสี่ยงที่อาจเกิดขึ้นในการปฏิบัติงานเพื่อให้เกิดความระมัดระวังและสามารถปฏิบัติงานให้สำเร็จตามวัตถุประสงค์
เช่น

การควบคุมภายในด้านการบริหาร
บริษัทกำหนดพันธกิจและวัตถุประสงค์ขององค์กรเป็นลายลักษณ์อักษรและสื่อความให้บุคลากรทุกคนเข้าใจ
เพื่อให้การดำเนินงานบรรลุตามวัตถุประสงค์ พร้อมทั้งมีการวางแผนการดำเนินงาน
การจัดสรรทรัพยากร และอัตรากำลัง
นอกจากนี้ได้มีการกำหนดกระบวนการทำงานและมีการติดตามผล
เพื่อให้บุคลากรปฏิบัติงานอย่างมีประสิทธิภาพ ประสิทธิผล และปฏิบัติตามกฎหมาย ระเบียบข้อบังคับ
และมาตรฐานที่กำหนด

การควบคุมภายใน ด้านการเงินการบัญชี บริษัทฯ มีการควบคุมภายในเกี่ยวกับการเก็บเงิน
รักษาเงิน การรับจ่าย เงินฝากธนาคาร และเงินยืมทดรอง เป็นไปตามระเบียบที่กำหนด
มีการบันทึกบัญชีครบถ้วนถูกต้องและสม่ำเสมอ

การควบคุมภายใน ด้านการจัดซื้อจัดจ้าง บริษัทฯ มีระเบียบและข้อกำหนดว่าด้วยการพัสดุ
เพื่อนำไปปฏิบัติในการจัดซื้อจัดจ้าง
ซึ่งได้กำหนดหน้าที่ความรับผิดชอบในกระบวนการจัดซื้อจัดจ้างไว้อย่างชัดเจน เช่น อำนาจการอนุมัติ
การกำหนดความต้องการพัสดุการตรวจรับ การควบคุมและการเก็บรักษาพัสดุ

การควบคุมภายใน ด้านการบริหารทรัพยากรบุคคล
มีกระบวนการสรรหาเพื่อให้ได้บุคคลากรที่มีความรู้ความสามารถตามที่กำหนด
มีระบบค่าตอบแทนที่เหมาะสมและเป็นธรรม มีการกำหนดหน้าที่ความรับผิดชอบ
มาตรฐานการปฏิบัติงาน และระบบติดตามผล
มีระบบการให้ข้อมูลและการสื่อสารที่มีประสิทธิภาพเพียงพอ

โดยรวม บริษัทฯ มีกิจกรรมควบคุมที่เหมาะสมเพียงพอและมีประสิทธิผล
โดยกำหนดให้มีนโยบายและระเบียบปฏิบัติเป็นลายลักษณ์อักษรระบุการดำเนินงานในส่วนที่มีความเสี่ยงสำคัญและกำหนดกลไกในการควบคุมเพื่อป้องกันและลดข้อผิดพลาด
มีการสอบทานรายงานทางการเงินและรายงานผลการดำเนินงานที่มิใช่ทางการเงินโดยฝ่ายบริหาร
บริษัทฯ มีการกำหนดให้ใช้ดัชนีวัดผลการดำเนินงานกับพนักงานทั้งองค์กร

การบริหารทรัพยากรบุคคลของบริษัทฯ มีการวางระบบด้านการบริหารทรัพยากรบุคคล
และมีการควบคุมติดตามประเมินผลอย่างเพียงพอ ทั้งในด้านการสรรหา การพัฒนาบุคลากร
หน้าที่ความรับผิดชอบ การปฏิบัติงานของบุคลากรและ การสื่อสาร เพื่อให้พนักงาน
มีความรู้ความสามารถและการบริหารทรัพยากรบุคคลของบริษัทฯ มีประสิทธิภาพเพียงพอ

4. ระบบสารสนเทศและการสื่อสารข้อมูล

บริษัทฯ มีระบบข้อมูลสารสนเทศที่เกี่ยวเนื่องกับการปฏิบัติงาน
การรายงานทางการเงินและการดำเนินงาน
การปฏิบัติตามนโยบายและระเบียบปฏิบัติต่างๆที่ใช้ในการควบคุมและดำเนินกิจกรรมขององค์กร
รวมทั้งข้อมูลสารสนเทศที่ได้จากภายนอกองค์กรมีการสื่อสารไปยังผู้บริหารและผู้ใช้ภายในองค์กรในรูปแบบที่ช่วยให้ผู้รับข้อมูลสารสนเทศปฏิบัติหน้าที่ตามความรับผิดชอบได้อย่างมีประสิทธิภาพและประสิทธิผล
และให้ความมั่นใจว่ามีการติดต่อสื่อสารภายในและภายนอกองค์กรที่มีผลทำให้องค์กรบรรลุวัตถุประสงค์และเป้าหมาย

บริษัทฯ มีระบบสื่อสารข้อมูลเพื่อใช้ติดต่อสื่อสารกับองค์กรภายนอกและภายใน โดยการใช้ระบบ
จดหมาย อิเล็คทรอนิคส์ และ ระบบพอร์ทัลภายในองค์กร (Intranet Portal)
มาเสริมการสื่อสารที่ใช้เอกสารสิ่งพิมพ์ รวมทั้งบริษัทฯ มีระบบข้อมูลและสถิติ
ที่ได้พัฒนาและปรับปรุงสำหรับให้ผู้บริหารใช้วิเคราะห์ผลการดำเนินงาน

โดยรวม ข้อมูลสารสนเทศและการติดต่อสื่อสารมีความเหมาะสมและเพียงพอ
ทั้งนี้คณะกรรมการตรวจสอบ ได้ให้ข้อคิดเห็นในเรื่องปรับปรุง
การควบคุมระบบความปลอดภัยและการเข้าถึงของข้อมูล ให้รัดกุมยิ่งขึ้น

5. การติดตามประเมินผล

บริษัทมีการติดตามประเมินผลการควบคุมภายใน และประเมินคุณภาพการปฏิบัติงาน
โดยกำหนดวิธีปฏิบัติงานเพื่อติดตามการปฏิบัติตามระบบการควบคุมภายในอย่างต่อเนื่องและเป็นส่วนหนึ่งของกระบวนการปฏิบัติงานตามปกติของฝ่ายบริหาร
ผู้ควบคุมงานและผู้มีหน้าที่เกี่ยวข้อง
นอกจากนี้มีการประเมินผลโดยการตรวจสอบของฝ่ายตรวจสอบภายใน
ตามแผนการตรวจสอบประจำปี และคณะกรรมการตรวจสอบของบริษัทฯ
ได้สอบทานผลการดำเนินงานการบริหารความเสี่ยงของบริษัทฯอย่างสม่ำเสมอ
กรณีพบข้อที่ควรปรับปรุงได้มีการกำหนดวิธีปฏิบัติเพื่อให้ความมั่นใจว่า
ข้อตรวจพบจากการตรวจสอบและการสอบทานได้รับการพิจารณาสนองตอบ
และมีการวินิจฉัยสั่งการให้ดำเนินการแก้ไขข้อบกพร่องทันที

คณะกรรมการตรวจสอบได้สอบทานระบบการควบคุมภายในซึ่งประเมินโดยผู้บริหารและฝ่ายตรวจสอบภายใน
ไม่พบประเด็นปัญหาหรือข้อบกพร่องที่เป็นสาระสำคัญ
ซึ่งสอดคล้องกับการตรวจสอบและรับรองงบการเงินโดยผู้สอบบัญชีของบริษัทที่ได้แสดงความเห็นต่องบการเงินว่าแสดงฐานะทางการเงินและผลการดำเนินงานโดยถูกต้องตามที่ควรในสาระ
สำคัญตามหลักการบัญชีที่รับรองทั่วไป

รายงานของคณะกรรมการตรวจสอบ

คณะกรรมการตรวจสอบซึ่งเป็นกรรมการอิสระที่ได้รับการแต่งตั้งจากคณะกรรมการบริษัทประกอบด้วย
นางสาวสุนทรี ธรรมมงคล นายวิสาส์น สิริจันทานนท์ และนายกิตติพันธ์ กาญจนพิพัฒน์กุล
ได้ปฏิบัติหน้าที่รับผิดชอบตามที่ได้รับหมอบหมายจากคณะกรรมการบริษัท
และตามกฎบัตรคณะกรรมการตรวจสอบของบริษัทอย่างเคร่งครัด
โดยดูแลรายงานทางการเงินของบริษัทให้เป็นไปตามมาตรฐานการบัญชีที่รับรองทั่วไป
ดูแลให้บริษัทมีระบบควบคุมภายในที่เหมาะสม
และมีประสิทธิภาพตามข้อกำหนดและกฎหมายที่เกี่ยวข้อง
รวมทั้งพิจารณารายการที่อาจก่อให้เกิดความขัดแย้งทางผลประโยชน์ระหว่างบริษัทกับบุคคลที่เกี่ยวโยงกัน

ในปี 2555 คณะกรรมการตรวจสอบมีการประชุม 4 ครั้ง
โดยกรรมการได้เข้าร่วมประชุมและพิจารณาประเด็นต่างๆ ดังต่อไปนี้

1.  พิจารณางบการเงินของบริษัทและบริษัทย่อยทุกไตรมาส ก่อนนำเสนอต่อคณะกรรมการบริษัท
    คณะกรรมการตรวจสอบมีความเห็นว่าจากรายงานการสอบทานงบการเงินของผู้สอบบัญชีและคำชี้แจงของผู้บริหาร
    เชื่อได้ว่างบการเงินดังกล่าวได้จัดทำด้วยความถูกต้อง และเปิดเผยข้อมูลอย่างเพียงพอ

2.  สอบทาน ตรวจตรา ดูแลให้บริษัทปฏิบัติอย่างถูกต้องตามกฎหมาย
    กฎระเบียบข้อบังคับของทางราชการ
    รวมทั้งการปฏิบัติที่เป็นไปตามระเบียบภายในของบริษัทอย่างครบถ้วน

3.  พิจารณาและรับฟังคำชี้แจงการตรวจสอบภายในและประเมินจากกิจกรรม
    ระบบการควบคุมภายใน แล้วเห็นว่าระบบตรวจสอบภายในเป็นไปอย่างอิสระ
    และมีประสิทธิภาพ เหมาะสม และเพียงพอกับการปฏิบัติงานของบริษัท

4.  พิจารณารายงานการเกี่ยวโยงระหว่างกันแล้ว
    ไม่มีรายการระหว่างกันกับบุคคลที่อาจมีความขัดแย้ง
    บริษัทไม่มีแนวโน้มในการทำรายการระหว่างกันในอนาคต
    แต่หากกรณีที่เกิดรายการขึ้นจะต้องนำเสนอต่อที่ประชุมกรรมการบริษัทและขออนุมัติทำรายการดังกล่าวจากผู้ถือหุ้น

  ขอแสดงความนับถือ

  (นางสาวสุนทรี ธรรมมงคล)

ประธานคณะกรรมการตรวจสอบ

  16 กุมภาพันธ์ 2556